Help! Ek is voos en passieloos - Solidariteit GildesSolidariteit Gildes Help! Ek is voos en passieloos - Solidariteit Gildes
Tuis / Kantoorpraktisyns Artikels / Help! Ek is voos en passieloos
Dit blyk asof daar die afgelope tyd meer en meer mense by die werk uitgebrand voel. Hierdie gevoel is nie alleenlik teenwoordig by werknemers wat gou moeg raak nie, maar is selfs teenwoordig by diegene wat oor die algemeen meer doen as wat van hulle verwag word en boonop hulle werk geniet.
Baie mense is voos gelaat onder die toenemende druk wat in die werkplek heers en as gevolg van die pandemie en dit blyk nie of die Covid-19-pandemie gou iets van die verlede sal wees nie.
Wanneer 'n mens uitgebrand voel, gebeur dit dikwels dat 'n mens genoodsaak voel om groot skuiwe te maak. Dit beteken egter nie dat wanneer jy uitgebrand voel jy noodwendig moet aansoek doen vir 'n nuwe werk, of dat jy van loopbaan moet verander nie. Uitbranding beteken eerder dat jy groot besluite moet neem wat jou in staat sal stel om vir 'n ruk jou pas waarmee jy die lewe aanpak effe stadiger te maak sodat jy weer jou werk met passie kan aanpak terwyl jy ook na jouself op ander wyses omsien.
Wat kan jy doen om uitbranding aan te spreek en om dit om te swaai?
Erken dat jy uitgebrand is
Die heel eerste stap is om aan jouself te erken dat jy uitgebrand is. Kyk uit vir sekere tekens wat dit aandui soos kroniese moegheid, slapeloosheid, 'n slegte eetlus, depressie, angs en ook wanneer jy sukkel om take voor spertye af te handel. Indien dit nie slegs jou werk is wat jou uitgebrand laat voel nie, maar dat jou persoonlike lewe ook tot jou uitbranding bydra, is dit goed om professionele hulp soos dié van 'n sielkundige te soek wat jou werklik kan help.
Moenie bang wees om met jou mensehulpbronne-afdeling of bestuurder te gesels nie
Die kans is goed dat die organisasie vir wie jy werk se mensehulpbronne-afdeling goed bekend is met uitbranding en dat hulle die saak met die nodige simpatie sal benader. Jy kan óf met hulle, óf selfs met jou direkte bestuurder gesels.
Voordat jy die gesprek aanknoop is dit egter goed om 'n plan in plek te hê wat reeds moontlike oplossings tot probleme bied. Dit wys dat jy ernstig is oor die saak en dat jy werklik die probleem wil oplos sonder om die maatskappy en jou pligte teenoor die maatskappy in gedrang te bring.
Die enigste manier om behoorlik te herstel is om 'n ruk van die werkomgewing af weg te kom. 'n Vakansie kan dalk juis die ding wees wat jy nodig het om weer jouself te vind en sal moontlik in die proses ook jou loopbaan red.
Indien jy nie verlof tot jou beskikking het nie, gesels met jou bestuurder en mensehulpbronne-afdeling oor alternatiewe moontlikhede wat jou kan help om weer jou passie en energie terug te wen.
Ken jou limiete
Om te verhoed dat jy weer in die toekoms uitbrand is dit wys om nie dieselfde foute te begaan nie. Wanneer jy meer tyd aan jou werkslading spandeer as wat jy moet, of wanneer jy by die werk oorweldig raak, is dit goed om jouself eerlik te vra of dit waarmee jy besig is, besig is om te veroorsaak dat jy jouself ooreis. Indien die antwoord ja is, is dit jou verantwoordelikheid om met jou bestuurder te praat of om jouself te dwing om af te skaal sodat jy nie weer in dieselfde posisie beland nie.
Moenie bang wees om nee te sê nie
Dit gebeur maklik dat werknemers verplig voel om elke keer ja te sê wanneer daar gevra word dat hulle 'n taak moet voltooi. Miskien is jy bang dat indien jy nee sou sê jy onbeskof, of onprofessioneel sal lyk. Dit is egter soms nodig dat jy nee sê.
Moet geen fout maak nie – ons verstaan hoe moeilik dit soms is om nee te sê, nog meer wanneer 'n bestuurder of kollega jou vra om iets te doen. Dit is egter nog moeiliker wanneer jy ja sê en nie in staat is om die taak deeglik en betyds af te handel nie. Wanneer jy reeds sukkel om kop bo water te hou en jy aanhoudend ja sê, vergroot jy weereens die risiko om uit te brand. Verhoed dit ten alle koste!
Maak tyd in die dag vir jouself
Vergaderings, 'n string e-posse en kollegas wat almal dringende take het wat afgehandel moet word … Waar kry jy tyd vir alles en nog vir jouself ook? Neem gedurende die dag 'n paar minute vir jouself. Indien jy een van die werknemers by jou organisasie is wat nie van teetyd, of jou etensuur gebruik maak nie, is dit iets wat dadelik aandag verg. Neem die tyd – maak vir jou 'n koppie tee, gaan stap om die blok, of maak jou kantoor se deur toe en lees in jou etensuur 'n boek wat jou help om vir 'n oomblik van die realiteit om jou te vergeet.
Moenie werk in jou vrye tyd nie
Dit is maklik om na werk gou e-posse te beantwoord, of om jou administratiewe take af te handel. Dit is egter 'n ongesonde gewoonte wat maklik in 'n daaglikse taak ontaard wat daartoe lei dat jy nooit tyd maak vir jouself waarin jy kan afskakel en ontspan nie. Sorg dat daar duidelike grense tussen jou werk en persoonlike lewe getrek word. Maak hierdie gesonde keuse vandag nog! Jou gesin sal ook die ekstra tyd wat jy by hulle spandeer waardeer.
9 Ways To Recover From Burnout And Love Your Job Again – https://www.forbes.com/sites/ashleystahl/2020/11/13/9-ways-to-recover-from-burnout-and-love-your-job-again/?sh=5dd3983124a5
Die Solidariteit Kantoorpraktisynsgilde is jou loopbaanvennoot. Die gilde is 'n saamdoen-, saamwerkgemeenskap vir administratiewe personeel, waar ons aan jou erkenning gee vir die onbaatsugtige bydrae wat jy tot jou werkplek lewer. Wil jy meer weet oor jou beroepsgemeenskap? Gesels met ons by kreatief@solidariteit.co.za